เหตุใดประชากรเมืองเวนิส จึงลดจำนวนลงอย่างรวดเร็ว?
ที่อิตาลี ชาวเมืองเวนิสกลุ่มหนึ่ง มีแผนจะจัดงานศพให้กับเวนิส เมืองบ้านเกิดเมืองนอนของพวกเขาซึ่งมีประชากรลดน้อยลงอย่างรวดเร็ว ประชาชนกลุ
เป็นเวลาหลายสิบปีมาแล้วที่ชาวเมืองเวนิสวิตกกังวลเกี่ยวกับเรื่องที่ประชากรของเมืองที่เต็มไปด้วยคูคลองแห่งนี้ ลดจากระดับหนึ่งแสนสี่หมื่นห้าพันกว่าคนในปีพุทธศักราช2503 ลงเหลือไม่ถึงหกหมื่นคนในปีนี้ ชาวเมืองเวนิสจำนวนมากบอกว่า ประชาชนชราภาพลงไปอาคารต่างๆ อยู่ในสภาพชำรุดทรุดโทรมและ มีการเปิดร้านค้ามากขึ้น สำหรับขายของให้นักท่องเที่ยวนับล้านๆคนที่มาเที่ยวชมเมืองเวนิส แต่ชาวเมืองเวนิสกล่าวว่า ขนบประเพณีอันดีงามและศิลปจิตรกรรมของเมืองกำลังสูญหายไปอย่างรวดเร็ว คุณมารีโอ เซจชี ผู้เกิดที่เมืองเวนิสและคุณพ่อคุณปู่ของเขาก็เป็นชาวเมืองเวนิส จำใจต้องย้ายไปอยู่ที่เขตผืนแผ่นดินใหญ่ของอิตาลีก็เพราะค่าเช่าในย่านที่เป็นเขตประวัติศาสตร์ของเมืองนั้น แพงเหลือเกิน คุณแมตตีโอ เซจชี ลูกชายของ คุณมารีโอ เซจชี นักธุรกิจคนหนึ่งในเมืองเวนิสผู้ทำกิจการเกี่ยวกับโรงแรมเป็นตัวตั้งตัวตีคนหนึ่ง ในการจัดพิธีศพให้เมืองเวนิสในงานพิธีที่จะมีขึ้นในวันที่ 14 เดือนหน้านี้ ชาวเวนิสกลุ่มหนึ่งจะนำโลงศพ ที่เป็นสัญลักษณ์แสดงถึงความมอดม้วยของเมืองเวนิสลงเรือจำนวนสามลำซึ่งแล่นเป็นขบวนล่องไปตาม Grand Canal หรือคลองใหญ่พร้อมกับเรืออื่นๆที่อยากมาร่วมขบวน คุณแมตตีโอ เซจชี บอกว่าการที่ราคาที่ทาง และค่าเช่าแพงเหลือเกินนี้ทำให้สามัญชนต้องทิ้งเมืองเวนิสไป เขากล่าวไว้ตอนนี้ว่า "ฝ่ายธุรกิจกำลังโจมตีเมืองเวนิสคนรวยเอาบ้านมาปั่นราคาเหมือนหุ้นในตลาดหุ้น ยกตัวอย่างเช่นซื้อบ้านว่างหลังหนึ่ง ไว้ในราคาหนึ่งร้อยและหลังจากนั้นห้าปีเอามาขายหลังละร้อยห้าสิบทำอย่างกับว่าเวนิสเป็นตลาดหุ้นเลย" คุณแมตตีโอ เซจชีและเพื่อนๆ ยังเอาเครื่องนับจำนวนประชากรไปติดตั้งไว้ที่หน้าต่างโชว์ของร้านขายยาแห่งหนึ่งซึ่งตั้งอยู่ตรงใจกลางเมืองเวนิส คุณหมอ อันเดร มอเรลลี กล่าวไว้ตอนนี้ว่า"เครื่องนับจำนวนประชากรนำมาติดตั้งไว้เมื่อเดือนมีนาคม ปีกลายผมยอมให้ทำเช่นนั้นได้เพราะผมก็รักเมืองเวนิส ผมคิดว่าการประกาศเตือนให้รู้อย่างจะจะถึงการที่ประชากรลดลงนี้เป็นเรื่องสำคัญ ในการทำให้สาธารณชนตระหนักถึงความเป็นจริง" ส่วนชาวเมืองเวนิสผู้มองการณ์ในแง่ร้ายยิ่งกว่านั้นกล่าวว่าเมืองเวนิสเริ่มเข้าสู่ขาลงแล้ว และถ้าชาวเมืองอพยพออกไปในอัตราที่เป็นอยู่ในขณะนี้เมืองเวนิสจะกลายเป็นเมืองร้างโดยไม่มีพลเมืองอาศัยอยู่แม้แต่คนเดียวภายในปีพุทธศักราช2573 จะมีก็แต่นักท่องเที่ยวเป็นฝูงๆ มาเที่ยวกัน ในทุกวันนี้ นักท่องเที่ยว 18ล้านคนมาเที่ยวชมเมืองเวนิสทุกๆ ปี แต่ในช่วง 20 ปี ข้างหน้าจำนวนนักท่องเที่ยวอาจเพิ่มขึ้นอีกสองเท่าก็เป็นได้